Article: *Un bon confinament, amb ulls d’infant*

Explica-m’ho bonic, digue’m que ens quedem a casa per amor i no pas per por

Eva Bach

Catorze14

La pedagoga i educadora emocional Eva Bach (autora de llibres com [*Pares i mares influencers*](https://www.catorze.cat/noticia/13076/amor/sexe/tinder/adolescencia), escrit amb Montse Jiménez, o [*Educar per estimar la vida*](https://www.catorze.cat/noticia/5736/educar/estimar/vida)) s'ha posat a la pell dels més petits per escriure catorze idees a tenir presents durant els dies de confinament.



Foto: Gabriel Tovar

**1.** Protegeix-me dels pitjors virus: el de l’egoisme i el de la por.

**2.** Digue’m que estigui tranquil o tranquil·la, que no ens morirem tots.

**3.** Fes-me entendre que no és un drama, que passen coses pitjors al món.

**4.** Recorda’m que tenim casa i que això és una gran sort.

**5.** I que ens tenim nosaltres, que això m’alegra el cor.

**6.** Ensenya’m el gran valor de la llibertat, la responsabilitat, la solidaritat, l’esforç...

**7.** Explica-m’ho bonic, digue’m que ens quedem a casa per amor i no pas per por, perquè estimen i cuidem la nostra vida i la vida de tothom.

**8.** Fem videotrucades als avis i a les àvies, que enyoro les seves abraçades.

**9.** Les estones que estiguem cansats, o tristos, o ratllats, digue’m que això passarà, que acabarà bé, que ens en sortirem.

**10.** I que cada dia més, falta un dia menys.

**11.** De notícies, les justes; i d’alarmants, ni una. Pensem junts com podem ajudar-nos i, quan això s’acabi, com podem celebrar-ho.

**12.** Fem un horari, com a l’escola, i que hi hagi l’hora del riure, la de no fer res, la d’avorrir-me...

**13.** També una estoneta de somnis, de fantasia, d’imaginar trapelleries i coses que tenim prohibides .

**14.** I sessions a dojo d’amanyacs, de massatges, de petons que s’escapen d’un conte i no ens caben a les galtes.